“Emilia Pérez”, “Vivir el momento” i la reposició de “Sonic 3” tanquen la cartelera de gener en el cinema Tívoli
2025-07-24

Sembla que va ser ahir quan va començar i resulta que la fi de gener de 2025 ja està més a prop que lluny. Per a posar el punt i final a la cartellera del primer mes de l’any, el cinema Tívoli proposa tres pel·lícules que es projectaran a la sala fosca de Burjassot, del 24 al 26 de gener: Emilia Pérez, la comèdia romàntica Vivir el momento i la reposició de Sonic 3. Cal destacar que es recuperen les projeccions dels dissabtes, ja que ja han conclòs les presentacions de les comissions falleres de Burjassot. Les entrades per a gaudir de les millors estrenes en el Tívoli tenen un preu únic de 4 euros i es poden adquirir en la pàgina web del cinema Tívoli o en la taquilla, des de mitja hora abans de l’inici de cada projecció.

Emilia Pérez, la coproducció francesa i mexicana que conjuga el thriller amb el musical, dirigida per Jacques Audiard i protagonitzada per Zoe Saldaña, Selena Gómez i Karla Sofía Gascón, es projectarà el divendres 24, a les 20.15 h i el dissabte 25 i el diumenge 26, a les 19.30 h. Emilia Pérez presenta a Rita, una advocada d’un gran bufet que, qualificada i infravalorada, està més interessada a traure als criminals del mal pas que a portar-los davant la justícia. Un dia, se li presenta una eixida inesperada quan Manitas, el líder d’un càrtel, la contracta perquè l’ajude a retirar-se dels seus negocis i fer realitat un pla que porta anys preparant en secret: convertir-se en la dona que sempre ha somiat ser.

Com a proposta per a tots els públics arriba també al cinema Tívoli la comèdia romàntica Vivir el momento, amb projeccions el divendres 24 i el dissabte 25 de gener, a les 22.30 h. Protagonitzada per Andrew Garfield i Florence Pugh, la pel·lícula presenta a Almut i Tobias, dos joves que es coneixen en una trobada inesperada que canviarà les seues vides. A través de passatges de la seua vida en comú −s’enamoren, construeixen una llar, formen una família− se’ns revela una difícil veritat que amenaça amb sacsejar els seus fonaments. A mesura que emprenen un camí que els límits del temps desafien, els protagonistes aprendran a apreciar cada moment de l’inusual camí que ha pres la seua història d’amor, que abasta una dècada. Un film que recorda al pati de butaques que cada moment…compta.

Per a completar la cartellera del cap de setmana, el cinema Tívoli reposa Sonic 3, que es projectarà el divendres 24, a les 18.00 h; el dissabte 25, a les 17.00 h i el diumenge 26 de gener, a les 16.30 h. En aquesta nova aventura, Sonic, el veloç eriçó blau de la casa de videojocs Sega, acompanyat de Knuckles i Tails, es reuneixen per a enfrontar-se a un nou i poderós adversari, Shadow, un misteriós vilà els poders del qual no s’assemblen a res del que els herois han conegut fins ara. Amb les seues facultats superades en tots els sentits, l’Equip Sonic haurà d’establir una insòlita aliança amb l’esperança de detindre a Shadow i protegir el planeta.